Hanoi Rocks

Οι Hanoi Rocks ήταν φινλανδικό hard rock συγκρότημα, το οποίο δημιουργήθηκε το 1979 στο Ελσίνκι και διαλύθηκαν έξι χρόνια αργότερα λόγω του θανάτου του ντράμερ τους, Razzle, έχοντας κυκλοφορήσει πέντε στούντιο άλμπουμ.

Ο τραγουδιστής Μάικλ Μονρό και ο κιθαρίστας Άντι ΜακΚόι επανένωσαν το συγκρότημα το 2001 και μέχρι το 2009 κυκλοφόρησαν τρία στούντιο άλμπουμ, γνωρίζοντας επιτυχία στην πατρίδα τους και την Ιαπωνία.

Βιογραφία

Τα πρώτα χρόνια (1979-1985)
Οι Hanoi Rocks σχηματίστηκαν το 1979 στο Ελσίνκι και η πρώτη τους σύνθεση αποτελούνταν από τον τραγουδιστή και σαξοφωνίστα Μάικλ Μονρό (Μάτι Φάγκερχολμ), τους κιθαρίστες Nusty Suicide (Γιαν Στένφορς) και Στέφαν Πίσνακ, τον μπασίστα Νέντο Σόινινεν και το ντράμερ Πέκι Σίρολα. Την επόμενη χρονιά, οι Πίσνακ, Σίρολα και Σόινινεν αντικαταστάθηκαν από τον κιθαρίστα Άντι ΜακΚόι (Άντι Χούλκο), τον μπασίστα Σάμι Γιάφα και το ντράμερ Γκιπ Καζίνο (Γιέσπερ Σπόρε).

Το 1981, μετακόμισαν τη Στοκχόλμη ηχογραφώντας τον πρώτο τους δίσκο με τίτλο "Bangkok Shocks, Saigon Shakes, Hanoi Rocks", ο οποίος κυκλοφόρησε μόνο στις σκανδιναβικές χώρες και την επόμενη χρονιά μετακόμισαν στο Λονδίνο, προσπαθώντας να εκμεταλλευθούν την πιο έντονη μουσική δράση στις βρετανικές πόλεις. Με σκοπό την προώθηση του ονόματος τους, κυκλοφόρησαν το "Oriental Beat" και στη συνέχεια ο Καζίνο απολύθηκε, με τον Razzle (Νίκολας Ντίνγκλεϊ) να παίρνει τη θέση του.

Το συγκρότημα υπέγραψε στην "CBS Records" και η διασκευή τους στο "Up Around the Bend" των Creedence Clearwater Revival έγινε το μοναδικό τους σινγκλ που κατάφερε να μπει στους βρετανικούς καταλόγους επιτυχιών, το καλοκαίρι του 1984. Ο δίσκος "Two Steps from the Move" ανέβηκε στο Top-30 στο Ηνωμένο Βασίλειο και το Top-50 στην Ιαπωνία και οι Hanoi Rocks περιόδευσαν στη Βόρεια Αμερική, αλλά ο Razzle σκοτώθηκε σε ένα αυτοκινητιστικό δυστύχημα στις 8 Δεκεμβρίου 1984 στο Ρεντόντο Μπιτς της Καλιφόρνια. Ο πρώην ντράμερ των Clash, Τέρι Τσάιμς, ανέλαβε τα τύμπανα αλλά το συγκρότημα διαλύθηκε τον Μάιο του 1985, μετά από μία αποχαιρετιστήρια περιοδεία.

Αναδημιουργία (2001-2009)
Τον Φεβρουάριο του 2001, οι Μονρό και ΜακΚόι έπαιξαν μαζί ζωντανά για πρώτη φορά μετά το 1985. Μετά από μία σύντομη περιοδεία, αποφάσισαν να δημιουργήσουν και πάλι τους Hanoi Rocks, με τον Κάρι Λάχτινεν στα τύμπανα, τον Τίμπα Λέιν στο μπάσο και τον Κοστέλο Χαουταμόκι στη ρυθμική κιθάρα. Οι αντιδράσεις των οπαδών και των ΜΜΕ ήταν ενθουσιώδεις και το 2002 κυκλοφόρησαν το "Twelve Shots on the Rocks", ανεβαίνοντας στην πέμπτη θέση των τσαρτ της πατρίδας τους.

Τα δύο επόμενα χρόνια, το συγκρότημα περιόδευσε σε όλο τον κόσμο, με τον Στίβι Κλάσον να παίρνει τη θέση του Χαουταμόκι, ο οποίος απολύθηκε στα τέλη του 2004, ενώ ο Λέιν αποχώρησε λόγω οικογενειακών προβλημάτων. Τα τρία εναπομείναντα μέλη ηχογράφησαν το "Another Hostile Takeover", πριν ενταχθούν στο συγκρότημα ο κιθαρίστας Κόνι Μπλουμ και ο μπασίστας Άντι Κρίστελ. Για το υπόλοιπο της χρονιάς αλλά και το 2006, οι Hanoi Rocks περιόδευσαν στην Ευρώπη και την Ασία, πριν ξεκινήσουν να δουλεύουν πάνω στο όγδοο τους άλμπουμ, με τίτλο "Street Poetry".

Τον Ιανουάριο του 2008, ο Λάχτινεν ανακοίνωσε την αποχώρηση του από το συγκρότημα και δύο μήνες αργότερα πραγματοποίησαν την πρώτη τους ακουστική περιοδεία με τίτλο "Hanoi Rocks Steppin' Out Acoustically", με τον τεχνικό τυμπάνων να ολοκληρώνει τη σύνθεση τους. Στις 25 Μαΐου του ίδιου έτους, ανακοινώθηκε ότι τη θέση του ντράμερ αναλαμβάνει ο Τζορτζ Ατλάτζικ, για τις έξι αποχαιρετιστήριες συναυλίες του συγκροτήματος στο κλαμπ "Tavastia" του Ελσίνκι, όπου ο Nasty Suicide εμφανίστηκε ως γκεστ.

Δισκογραφία
Στούντιο ηχογραφήσεις

Παραπομπές

Εξωτερικοί σύνδεσμοι 

 Hanoi Rocks στο AllMusic
 Hanoi Rocks στο Metal Storm
 Hanoi Rocks Discography

Φινλανδικά heavy metal συγκροτήματα
Glam metal συγκροτήματα
Glam rock συγκροτήματα
Φινλανδικά hard rock συγκροτήματα